# **VYHLÁSENIE O ROZPOROCH**

 Návrh zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony sa predkladá na rokovanie vlády Slovenskej republiky s rozpormi s Asociáciou zamestnávateľských zväzov a združení SR, Republikovou úniou zamestnávateľov SR a Úradom vlády SR v rozsahu:

**Rozpor s Asociáciou zamestnávateľských zväzov a združení SR, Republikovou úniou zamestnávateľov SR a Úradom vlády SR:**

Zavedenie cenovej regulácie prístupu do zásobníka je neopodstatnené, a preto sa žiada vypustiť ustanovenia týkajúce sa jej zavedenia z návrhu zákona.

*Stanovisko Ministerstva hospodárstva SR:*

Dôvody uvedené v dôvodovej správe k predloženému návrhu zákona sú opodstatnené. V tejto chvíli sa nedá predvídať negatívny dopad zavedenia cenovej regulácie na hospodárske výsledky prevádzkovateľov zásobníkov. V oblasti zavedenia regulácie prístupu do zásobníka a uskladňovania plynu budú regulované ceny podľa uplatňovaného spôsobu regulácie zohľadňovať náklady a primeraný zisk regulovaných subjektov, resp. aktuálne trhové ceny.

**Rozpory s Asociáciou zamestnávateľských zväzov a združení SR a Republikovou úniou zamestnávateľov SR:**

K celému materiálu

1. Nesúhlas so skráteným pripomienkovým konaním predmetného legislatívneho návrhu.

*Stanovisko Ministerstva hospodárstva SR:*

Vzhľadom na potrebu zabezpečenia účinnosti opatrení od 1. júla 2024, predovšetkým v súvislosti so zmenami v oblasti všeobecného hospodárskeho záujmu a kompetencií Úradu pre reguláciu sieťových odvetví a s tým súvisiacim zabránením vzniku hospodárskych škôd, túto pripomienku nie je možné akceptovať.

1. Žiadosť o identifikovanie negatívnych, resp. pozitívnych vplyvov na podnikateľské prostredie

*Stanovisko Ministerstva hospodárstva SR:*

Návrh zákona bude mať celkovo neutrálny vplyv na podnikateľské prostredie (v oblasti novo-navrhovanej úpravy všeobecného hospodárskeho záujmu budú čisté náklady vyplývajúce z uloženia povinnosti vo všeobecnom hospodárskom záujme povinným subjektom kompenzované; v oblasti zavedenia regulácie prístupu do zásobníka a uskladňovania plynu budú regulované ceny podľa uplatňovaného spôsobu regulácie zohľadňovať náklady a primeraný zisk regulovaných subjektov, resp. aktuálne trhové ceny).

K jednotlivým novelizačným bodom

1. Vypustenie 3 vety z § 12 ods. 3

*Stanovisko Ministerstva hospodárstva SR:*

Text, ktorý sa navrhuje vypustiť v predloženom návrhu zákona považujeme za nadbytočný aj vzhľadom na text uvádzaný v predchádzajúcich vetách tohto odseku, ako aj vzhľadom na definíciu pojmu účelu regulácie v § 3 ods. 1.

1. Nesúhlas s požiadavkou aby návrh ceny obsahoval informáciu o prepojených podnikoch.

*Stanovisko Ministerstva hospodárstva SR:*

Uvedené ustanovenie má zabrániť reťazeniu nákladov vstupujúcich do ceny vynaložených na nákup paliva alebo tepla s cieľom ochrany koncového odberateľa tepla. Takéto konanie neoprávnene zvyšuje náklady vynaložené na výkon regulovanej činnosti, čo má negatívne dôsledky na odberateľov tepla.

1. Predkladanie údajov o skutočných nákladoch na zabezpečenie dodávok elektriny a plynu podľa jednotlivých kategórií odberateľov nevykonateľné, nakoľko ani obstarávanie sa nevykonáva samostatne pre jednotlivé skupiny odberateľov.

*Stanovisko Ministerstva hospodárstva SR:*

Ide o informáciu, ktorú regulovaný subjekt predkladá úradu len na vyžiadanie a úrad túto informáciu nikde nezverejňuje, ale ju len použije pre potreby verifikácie parametrov na výkon cenovej regulácie.

1. Nesúhlas s poskytovaním akýchkoľvek informácií pri výkone dozoru úradu, ale len nevyhnutných pre potreby kontroly a len v primeraných lehotách.

*Stanovisko Ministerstva hospodárstva SR:*

Poskytovanie údajov a informácii sa rozšírilo na kontrolované subjekty, doteraz táto povinnosť platila len pre regulované subjekty. Úrad nestanovuje neprimerané lehoty a v prípade, že kontrolovaný subjekt nevie poskytnúť doklady, informácie a pod. v úradom určenej lehote, žiada úrad o predĺženie lehoty. Poskytovanie akýchkoľvek informácií je spojené s výkonom pôsobnosti úradu.

1. Požiadavka vypustiť výkon štátneho dozoru v tepelnej energetike a ponechať podľa súčasnej právnej úpravy.

*Stanovisko Ministerstva hospodárstva SR:*

Úrad podľa § 9 ods. 1 písm. b) piateho bodu zákona č. 250/2012 Z. z. vykonáva okrem iného aj kontrolu dodržiavania osobitných predpisov, ktorým je aj zákon č. 657/2004 Z. z. V záujme transparentného a kompetentného výkonu pôsobnosti úradu sa navrhuje, aby štátny dozor v odvetví tepelnej energetiky vykonával komplexne úrad.

1. Požiadavka zvážiť prechod pôsobnosti v oblasti štátneho dozoru v energetike zo Slovenskej obchodnej inšpekcie na Úrad pre reguláciu sieťových odvetví.

*Stanovisko Ministerstva hospodárstva SR:*

Úrad ako ústredný orgán štátnej správy pre oblasť sieťových odvetví vykonáva zákonom č. 250/2012 Z. z.. a osobitnými predpismi zverený výkon kompetencií, pričom v doterajšej právnej úprave dohľad nad dodržiavaním povinností podľa osobitných predpisov bol rozdelený medzi viaceré orgány dozoru. Navrhovaná úprava prispeje k zvýšeniu transparentného a kompetentného výkonu štátneho dozoru.

1. Návrh sprecizovať ustanovenie, aby bolo zrejmé, že prevádzkovatelia distribučných sústav môžu poskytovať len im dostupné údaje a nevyhnutnú spoluprácu pri kontrole plnenia požiadaviek vyplývajúcich zo všeobecne záväzného predpisu v oblasti frekvenčného nastavenia zariadení na výrobu elektriny.

*Stanovisko Ministerstva hospodárstva SR:*

Cieľom úpravy je poskytovať pre prevádzkovateľa prenosovej sústavy potrebné informácie, aby mohol definovať limity frekvencie pri výrobe elektriny, ktoré výrobca elektriny musí dodržať, čo znamená, že prevádzkovateľ prenosovej sústavy nebude musieť obstarávať dodatočný objem podporných služieb, čo bude mat pozitívny vplyv na bezpečnosť sústavy a jej prevádzku, zníženie nákladov na obstaranie podporných služieb a teda zníženie koncových cien odberateľov elektriny.

1. Splnomocňovacie ustanovenie na vydanie vyhlášky Úradu pre reguláciu sieťových odvetví k podmienkam a procesu pripojenia do sústavy požadujú ponechať v pôvodnom znení.

*Stanovisko Ministerstva hospodárstva SR:*

Navrhované znenie len spresňuje rozsah už existujúcich kompetencií. Podmienky pripojenia budú súčasťou pravidiel trhu.

K pripomienkam nad rámec návrhu zákona

*Stanovisko Ministerstva hospodárstva SR:*

Pripomienky nad rámec legislatívneho zámeru neboli akceptované z dôvodu krátkosti času a potreby širšej diskusie k jednotlivým návrhom pripomienkujúcich subjektov.